再遇雪
作者：衛宗武
朝代：宋

paragraphs: 窮冬滯空山，風雨何凄迷。
馮夷工剪水，有技不肯施。
俄於夜未分，六出紛葳蕤。
但見草壤間，疊疊生玉枝。
須臾遂彌滿，匼匝生四圍。
突兀千丈高，浩無膚寸遺。
寒林遠映带，一色相參差。
天工呈大巧，幻出此段奇。
遂令翳薈間，瑣碎玉作姿。
安得借化冶，烹鍊如銀爲。
勿使見睍消，有若朝露晞。
巨靈與夸娥，負挾從我歸。
以此幾嵯峨，森列置八維。
爲民除熱惱，盛夏袪炎威。
金石可流爍，天瑞無變移。
良宵著明蟾，遶以波琉璃。
四時照吟筆，千古凝清輝。